RESOLUCIÓN do 18 de febreiro de 2009 sobre a aprobación definitiva do expediente de delimitación do solo do núcleo rural de Abelenda, na parroquia de Valongo, concello de Cortegada (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/03/2009

O Concello de Cortegada remitiu o expediente de delimitación do núcleo rural de Abelenda, tramitado ao abeiro do punto 2 da disposición adicional 2ª da Lei 9/2002, do 30 de decembro, de ordenación urbanística e protección do medio rural de Galicia (en diante LOUG), solicitando a súa aprobación definitiva.
I. Antecedentes.
O Concello de Cortegada non dispón de ningún instrumento de planeamento xeral municipal.
O expediente foi tramitado de acordo co previsto no inciso terceiro do punto 2 da disposición adicional segunda da LOUG, e nel constan:
O sometemento ao trámite de información pública, que se levou a cabo mediante a publicación de anuncios no DOG nº 84, do 2 de maio de 2008, e nos xornais La Región e La Voz de Galicia o día 23 de abril.
Certificación do secretario municipal, do 4 de xuño de 2008, no cal se reflicte que no devandito período non se presentaron alegacións.
Certificado do acordo de aprobación provisional, adoptado polo Pleno do concello na súa sesión do 5 de xuño de 2008.
Con data do 22 de xullo de 2008, esta dirección xeral resolveu non outorgar a aprobación definitiva ao expediente, para que fosen corrixidas as deficiencias que se detectaran.
O expediente remitido novamente polo concello foi aprobado provisionalmente o 19 de novembro de 2008.
II. Consideracións e fundamentación.
Unha vez analizado o expediente remitido e á vista do informe elaborado polo Servizo Provincial de Urbanismo, cómpre facer as seguintes consideracións:
No proxecto remitido queda xustificada a preexistencia e o recoñecemento do núcleo rural de Abelenda. A delimitación do núcleo tradicional axústase ás determinacións do artigo 13 da LOUG.
A delimitación da área de expansión prevista foi axustada de conformidade co expresado na resolución do director xeral de Urbanismo do 22 de xullo de 2008.
O réxime xurídico aplicable aos terreos incluídos na delimitación será o establecido pola LOUG para o solo de núcleo rural; seralle igualmente aplicable, en todo aquilo que non vulnere nin vaia contra o devandito réxime, o contido da ordenanza de solo non urbanizable de núcleo rural das vixentes normas complementarias e subsidiarias provinciais.
De acordo co punto 2 da disposición adicional segunda da LOUG, e co artigo 6º do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva dos expedientes de delimitación de solo de núcleo rural correspóndelle ao director xeral de Ordenación do Territorio e Urbanismo.
III. Resolución.
Visto canto antecede, apróbase definitivamente o expediente de delimitación do solo de núcleo rural de Abelenda, parroquia de Valongo, no concello de Cortegada (Ourense).
Contra esta resolución, que non pon fin á vía administrativa, poderase interpoñer recurso de alzada ante a conselleira de Política Territorial, Obras Públicas e Transportes, no prazo dun mes que se contará a partir do día seguinte ao de notificación desta resolución, sen prexuízo de que os interesados poidan exercer, de ser o caso, calquera outro que xulguen procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública, non caberá interpoñer recurso en vía administrativa, podendo interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, de ser o caso, do requirimento previo en igual prazo (artigos 44 e 46 da Lei 29/1998, do 13 de xullo, da xurisdición contencioso-administrativa).
Santiago de Compostela, 18 de febreiro de 2009.
Ramón Saúl Lueje Espina
Director xeral de Ordenación do Territorio
e Urbanismo
Ver referencia pdf "05400D021P029.PDF"